«Нэхум» и гъуэгу нэхур
Адыгэ Республикэм хыхьэ Енем къуажэ цIыкIум щылажьэ «Нэху» сабий къэфакIуэ гупыр шыщхьэуIум и 15-м гъуэгу техьащ. Ансамблыр къызэзыгъэпэща хьэрычэтыщIэ, жылагъуэ лэжьакIуэ, АР-м и Къэрал Советым — Хасэм и депутат КIэрмыт Мухьдин ма-хуипщIкIэ Тырку къэралыгъуэм зыкъыщригъэгъэлъэгъуэнущ и гупым.
Мы гъэм и фокIадэ мазэм «Нэху» ансамблым игъэлъэпIэнущ илъэси 10 зэрырикъур. А зэманым къриубыдэу къэфакIуэ гупым концерт гукъинэжхэр щитащ и щIыналъэми, Краснодар, Сочэ, Армавир къалэхэми, ТIыуэпс, Успенскэ районхэми, Къэбэрдей-Балъкъэрми. Ансамблыр иджы еянэу макIуэ хамэ къэрал. Абы зыкъыщигъэлъэ-гъуащ Сирием, Германием, Израилымрэ Иорданиемрэ — тIэурытIэ, Тыркум — щэ.
Адыгейм и артист ныбжьыщIэхэм я зэфIэкI щагъэлъэгъуэнущ Яловэрэ Бурсэрэ къедзылIа шэрджэс жылагъуэхэм, апхуэдэуи Яловэ къалэм щекIуэкIыну Дунейпсо IуэрыIуатэ фестивалым хэтынущ.
КъэфакIуэ цIыкIухэм ящIыгъуу Тыркум макIуэ музыкантхэри, Енем жылэм я нэхъыжьыфIхэри, журналистхэри.
НЫБЭ Анзор.
